LIETUVOS RESPUBLIKOS

VYRIAUSIOJI RINKIMŲ KOMISIJA

SpREndimas

DĖL 2023 M. KOVO 5 D. SAVIVALDYBIŲ TARYBŲ IR MERŲ RINKIMŲ PAKARTOTINIO BALSAVIMO VISAGINO SAVIVALDYBĖJE NR. 59

2023 m. balandžio 6 d. Nr. Sp-96

Vilnius

Lietuvos Respublikos vyriausioji rinkimų komisija, vadovaudamasi Lietuvos vyriausiojo administracinio teismo sprendimu administracinėje byloje Nr. eR-28-502/2023, kuriuo nuspręsta įpareigoti Lietuvos Respublikos vyriausiąją rinkimų komisiją iš naujo organizuoti pakartotinį balsavimą Visagino savivaldybės Nr. 59 mero rinkimuose, ir Lietuvos Respublikos rinkimų kodekso 32 straipsnio 2 dalies 3 punktu, nusprendžia:

1. Nustatyti 2023 m. kovo 5 d. savivaldybių tarybų ir merų rinkimų pakartotinio balsavimo Visagino savivaldybėje Nr. 59 datą – 2023 m. gegužės 7 d.

2. Patvirtinti, kad pakartotiniame balsavime dalyvauja du kandidatai, gavę daugiausia balsų pirmą kartą balsuojant (pridedama).

3. Nustatyti, kad:

3.1. pakartotiniame balsavime naudojamas 2023 m. kovo 5 d. savivaldybių tarybų ir merų rinkimų rinkėjų sąrašas. Į Visagino savivaldybės Nr. 59 rinkėjų sąrašą papildomai įrašomi tie šios savivaldybės nuolatiniai gyventojai, kuriems pakartotinio balsavimo dieną bus sukakę ne mažiau kaip 18 metų, o iš sąrašo išbraukiami rinkimų teisę praradę asmenys;

3.2. Visagino savivaldybės Nr. 59 apylinkių rinkimų komisijos sudaromos iki 2023 m. balandžio 24 d.;

3.3. balsavimas iki rinkimų dienos organizuojamas 2023 m. gegužės 2-6 d. Balsavimas savivaldybių pastatuose organizuojamas visose Lietuvos Respublikos savivaldybėse;

3.4. prašymai dėl stebėtojų registravimo pateikiami iki 2023 m. gegužės 1 d.

3.5. prašymai balsuoti namuose baigiami priimti 2023 m. gegužės 3 d.

4. Padidinti pakartotiniame balsavime dalyvaujančių kandidatų politinės kampanijos išlaidų limitus 7 250 Eur (bendras vieno kandidato limitas – 43 500 Eur).

5. Nustatyti, kad Lietuvos valstiečių ir žaliųjų sąjungos ir Partijos „Laisvė ir teisingumas“ politinės kampanijos finansavimo ataskaitų pateikimo ir rinkimų užstato grąžinimo terminai skaičiuojami nuo šiuo sprendimu paskelbto pakartotinio balsavimo galutinių rinkimų rezultatų nustatymo dienos.

6. Pažymėti, kad tuo atveju, jeigu Lietuvos valstiečių ir žaliųjų sąjunga ir (ar) Partija „Laisvė ir teisingumas“ politinės kampanijos finansavimo ataskaitas pateiks nuo 2023 m. kovo 24 d., kai buvo nustatyti 2023 m. kovo 19 d. vykusio pakartotinio balsavimo galutiniai rinkimų rezultatai, skaičiuojamais terminais, rinkimų užstatai bus grąžinami ankstesniais terminais.

Komisijos pirmininko pavaduotojas,

laikinai einantis komisijos pirmininko pareigas Andrius Puksas